|  |  |
| --- | --- |
| Numri i lëndës: | 2021:267262 |
| Datë: | 31.08.2022 |
| Numri i dokumentit:  | 03379464 |

# C.nr.152/22

GJYKATA THEMELORE GJAKOVË - Departamenti i Përgjithshëm, Gjyqtari Durim BALAJ, duke vendosur në çështjen juridike kontestimore të paditësve Sh. G. dhe H. C., që të dy nga Deçani, me adresë: rruga . . ., të cilët i përfaqëson Besnik Berisha, avokat në Prishtinë, me adresë: rruga “. . ., kundër të paditurve V. H. R., F. Z. dhe S. Sh., që të tre gjyqtarë në Gjykatën Themelore në Pejë – Departamenti për Krime të Rënda, me adresë: rruga “. . . pa numër – Pejë, për kompensim të dëmit jo material, vlera e kontestit 100,000.00 (njëqindmijë euro), jashtë shqyrtimit, me 31 gusht 2022, mori këtë:

A K T V E N D I M

I. HEDHET POSHTË si e palejueshme padia e cila mban shenjen C.nr.152/22, datë 21.02.2022, e parashtruar nga paditësit Sh. G. dhe H. C., që të dy nga Deçani, kundër të paditurve V. H. R., F. Z. dhe S. Sh., me objekt kontesti kompensim të dëmit jo material.

II. Secila palë i bartë shpenzimet e veta të procedurës.

A r s y e t i m

*Historiku i procedurës dhe pretendimet e paditësve*

Paditësit Sh. G. dhe H. C., që të dy nga Deçani, përmes të autorizuarit të tyre, fillimisht me datë 26.11.2021 në Gjykatën Themelore në Pejë, kanë parashtruar padi, kundër të paditurve V. H. R., F. Z. dhe S. Sh., gjyqtarë në Gjykatën Themelore në Pejë, për kompensim të dëmit jo material.

Gjykata Themelore në Pejë, me datë 06.12.2021, ka kërkuar delegimin e lendes me numër C.nr.2782/21 në një gjykatë tjetër, me arsyetimin se të paditurit V. H. R., F. Z. dhe S. Sh., që të tre janë gjyqtar në Gjykatën Themelore në Pejë.

Gjykata e Apelit të Kosovës në Prishtinë me aktvendimin CN.nr.140/2021, datë 14.12.2021, ka caktuar Gjykatën Themelore në Gjakovë – Departamenti i Përgjithshëm – Divizioni Civil, si gjykatë e kompetencës territoriale për të vendosur në lëndën C.nr.2782/21, e cila është pranuar në Gjykatën Themelore në Gjakovë, me datë 21.02.2022.

Paditësit në padinë e ushtruar me datë 26.11.2021, përmes të autorizuarit të tyre, ndër të tjera kanë paraqitur rrjedhën e procedurës penale, e cila udhëhiqet sipas shenjës PKR.nr.43/2019, nga momenti i paraqitjes se kallëzimit penal e tutje. Kanë parashtruar se veprimet procedurale haptazi të kundërligjshme, të ndërmarra qëllimisht nga të paditurit, në cilësinë e trupit gjykues, kanë shkaktuar tek paditësit dhimbje fizike, vuajtje psikike dhe frikë. Kanë theksuar se dhimbjet shpirtërore dhe frika e paditësve burojnë nga faktet vendimtare dhe rrethanat specifike të cilat cenojnë dinjitetin e njeriut, të drejtën për liri dhe siguri, si dhe të drejtën kushtetuese për gjykim të drejtë dhe atë: rihapja e kundërligjshme e shqyrtimit gjyqësor dhe revokimi i aktvendimit për pranimin e fajësisë; vazhdimi i paraburgimit i paditësit të parë pa avokat mbrojtës, nga data 28.06.2021 e tej; mohimi i të drejtës kushtetuese për tu mbrojtur nga avokati sipas zgjedhjes se tij; fillimi rishtas i shqyrtimit gjyqësor (spektakli medial) pa praninë e avokatit mbrojtës të paditësit të parë; refuzimi i vazhdueshëm i kërkesave për trajtim psikiatrik jashtë institucionit të paraburgimit pranë instituteve forenzike të specializuara në trajtimin e patologjive psikiatrike nga të cilat vuan paditësi i parë; si dhe nxjerrja e urdhëresës se kundërligjshme, drejtuar OAK për të caktuar avokat sipas detyrës zyrtare, si dhe sfidomi i autoritetit të saj, duke caktuar mbrojtës sipas detyrës zyrtare. Tutje, ka parashtruar se në këtë rast të paditurit nuk gëzojnë imunitet funksional, sepse shkelja e Kodit të Procedurës Penale, është bërë qëllimisht, çka i përjashton të njëjtit nga fushëveprimi i imunitetit funksional nga neni 107 paragrafi 2 të Kushtetutës së Republikës se Kosovës, e cila parasheh se “Gjyqtarët, përfshirë edhe gjyqtarët porotë, nuk gëzojnë imunitet dhe mund të shkarkohen nga funksioni, kur të kenë shkelur ligjin me qëllim”. Me kërkesë për gjykatën që pas shqyrtimit të te gjitha provave dhe fakteve relevante të bashkangjitura në padi, të merr aktgjykim dhe të aprovojë në tërësi si të themeltë padinë e paditësve Sh. G. dhe H. C. nga Deçani, duke i detyruar të paditurit që në mënyrë solidare t’i kompensojnë paditësve shumën prej 100,000,00 euro, për dëmin jo material, në afatin prej 15 ditësh nga data e plotfuqishmërisë së këtij aktgjykimi, e nën kërcënim të përmbarimit me dhunë, së bashku me kamatën prej 8% nga data e marrjes së aktgjykimit.

*Baza ligjore*

Me nenin 107 paragrafi 1 të Kushtetutën e Republikës së Kosovës, parashihet se: “*Gjyqtarët, përfshirë edhe gjyqtarët porotë, gëzojnë imunitetin nga ndjekja penale, paditë civile dhe shkarkimi nga funksioni, për vendimet e marra, votimin e bërë, mendimin e shprehur dhe për veprimet e tjera të ndërmarra që janë brenda fushëveprimit të detyrave dhe përgjegjësive të tyre si gjyqtarë” ,* tutje në paragrafin 2 të këtij neni parashihet se “*Gjyqtarët, përfshirë edhe gjyqtarët porotë, nuk gëzojnë imunitet dhe mund të shkarkohen nga funksioni, kur të kenë shkelur ligjin me qëllim”.*

*Vlerësimi përfundimtar i gjykatës*

Nisur nga dispozita kushtetuese e lartcekur, si dhe pas vlerësimit të pretendimeve të parashtruara në padinë lëndore, e marrë parasysh faktin se tani të paditurit V. H. R., F. Z.dhe S. Sh., që të tre (3) ushtrojnë funksionin e Gjyqtarit në Republikën e Kosovës, përkatësisht të njëjtit punojnë në Gjykatën Themelore në Pejë – Departamenti për Krime të Rënda, kjo gjykatë erdhi në përfundim se të paditurit gëzojnë imunitet nga paditë civile.

Sipas vlerësimit të kësaj gjykate, pamundësia e ushtrimit të padive civile ndaj gjyqtarëve për veprimet e tyre brenda funksionit të tyre, nuk pretendon që personat e veshur me këto autorizime të zhveshën krejtësisht nga përgjegjësia profesionale dhe ligjore, lidhur me moskryerjen e detyrave të tyre apo të moszbatimit të ligjit, por që kjo ka për qëllim eliminimin e çdo rreziku për t’u ndjekur, për shkak të vendimeve që ata marrin gjatë ushtrimit të funksionit të gjyqtarit. Andaj, në këtë rast veprimet e të paditurve – në cilësinë e trupit gjykues në çështjen penale (e cila është ende duke u zhvilluar), si janë elaboruar më sipër, sipas vlerësimit të kësaj gjykate, janë ndërmarrë brenda fushëveprimit të detyrave dhe përgjegjësive të tyre si gjyqtarë dhe se shkeljet e pretenduara procedurale nga ana e palëve në procedurë (rihapja e shqyrtimit gjyqësor dhe revokimi i aktvendimit për pranimin e fajësisë, vazhdimi i paraburgimit pa mbrojtës, mohimi i të drejtës për mbrojtje, fillimi rishtas i shqyrtimit gjyqësor, refuzimi i kërkesave për trajtim psikiatrik jashtë institucionit të paraburgimit, si dhe nxjerrja e urdhëresës drejtuar OAK për të caktuar avokat sipas detyrës zyrtare) të njëjtat mund të paraqiten si pretendime-objekt i mjeteve të goditjes në instanca më të larta gjyqësore, e assesi qe për ato shkelje palët të iniciojnë konteste ndaj personave ligjzbatues në Kosovë, për të cilat veprime edhe akti me i lartë juridik i Republikës së Kosovës, të paditurve iu ka dhënë imunitet.

Gjykata po ashtu ka vlerësuar pretendimin e të autorizuarit të paditësve lidhur me atë së të paditurit nuk gëzojnë imunitet funksional, duke potencuar dispozitën e nenit 107 paragrafi 2 të Kushtetutës së Republikës së Kosovës, mirëpo ky pretendim nuk gjeti mbështetje në këtë rast, për faktin se shkelja e ligjit në mënyrë të qëllimshme (me dashje) nga ana e të paditurve, do duhej që të provohej në një procedurë tjetër gjyqësore, e në rast të vërtetimit të një pretendimi të tillë, do vinte edhe deri tek zhveshja e të paditurve nga imuniteti funksional dhe mundësia për tu ndjekur me padi në procedurë civile-kontestimore.

*Vendosja lidhur me shpenzimet e procedurës*

Gjykata lidhur me shpenzimet e procedurës, vendosi duke u bazuar në nenin 450 të Ligjit të Procedurës Kontestimore, ashtu që vendosi që secila palë ti bartë shpenzimet e veta të procedurë.

Andaj, duke u bazuar në nenin 107 paragrafi 1, i Kushtetutës së Republikës së Kosovës, gjykata vendosi si në dispozitiv të këtij aktvendimi.

GJYKATA THEMELORE GJAKOVË

Departamenti i Përgjithshëm

C.nr.152/22, me 31 gusht 2022

 GJ Y Q T A R I,

 Durim BALAJ

KESHILLË JURIDIKE:

Kundër këtij aktvendimi është e lejuar ankesa, në afat prej 15 ditësh, nga dita e marrjes së të njëjtit Gjykatës së Apelit të Kosovës në Prishtinë, përmes kësaj gjykate. Ankesa duhet të paraqitet në kopje të mjaftueshme për palët dhe gjykatën.